ANC nomineer Thandi Modise as speakerThandi Modise. Foto: Werner Beukes/SAPA Die ampstydperk van Baleka Mbete as speaker van die Nasionale Vergadering is eindelik verby, en alles dui daarop dat die huidige voorsitter van die Nasionale Raad van Provinsies, Thandi Modise, Woensdag in haar plek tot speaker verkies kan word. Modise is bekend as ‘n uiters streng voorsitter met min geduld, wat spesifiek dikwels die parlementêre uitsmyters ingeroep het om hardhandig teen die EFF op te tree wanneer die party se lede opruiend opgetree het. Sy word in hierdie stadium redelik wyd as ŉ relatief onpartydige hoewel kortgebakerde voorsitter met ‘n vurige humeur gerespekteer, en kan ‘n verbetering op die uiters partydige Mbete wees. Modise sal egter vind dis moeiliker om die 400 lede van die Nasionale Vergadering te beheer as die 54 voltydse lede van die Nasionale Raad van Provinsies. Modise se rekord as stryder vir vroueregte oorskadu haar rekord as stryder vir diereregte. Sy het vergrype teen vroue in die ANC tydens die bevrydingstryd om demokrasie vreesloos aan die kaak gestel, maar was enkele jare gelede diep in die pekel na afgryslike gebeure op haar plaas naby Potchefstroom, waar talle plaasdiere in die haglikste omstandighede weens verwaarlosing gevrek het. Verdere nuus uit Noordwes is dat die ANC se nasionale leierskap besluit het om Job Mokgoro te benoem vir nog ‘n termyn as premier van Noordwes. Dis ‘n oorwinning vir pres. Cyril Ramaphosa en sy ondersteuners, en ‘n besliste nederlaag vir Ramaphosa se teenstanders, want Mokgoro bevind hom in Ramaphosa se kamp in ‘n provinsie waar baie mense meen oudpremier Supra Mahumapelo (geen vriend van Ramaphosa nie) swaai maar steeds die septer agter die skerms. Nou moet Mokgoro nog net Woensdag in die provinsiale wetgewer in Mahikeng die steun van die meerderheid lede van die wetgewer (en spesifiek ‘n verdeelde ANC) op hom verenig. As die opposisie ‘n kandidaat stel en ‘n geheime stemmery afdwing, kan dinge dalk net interessant raak. Voorts het die ANC verras deur ‘n stillerige Oos-Kaapse LP, Penny Majodina, as die party se hoofsweep in die Nasionale Vergadering aan te stel om die groot skoene van die gerespekteerde Jackson Mthembu vol te staan. Mthembu is die eerste ANC-LP in die geskiedenis om ‘n volle termyn van vyf jaar as hoofsweep te oorleef, en gerugte is dat hy met ‘n kabinetspos beloon gaan word.